RADOŠ MALIDŽAN, gitarista

 Radoš Malidžan je muzičko školovanje započeo u desetoj godini, a prvi solo-recital odsvirao je već u 12.godini, u Sarajevu. Od tada je ostvario brojne nastupe u regionu i Evropi i nastupao i snimao za vodeće televizijske kuće, poput RTCG, RTS i drugih.

 Neki od nedavnih nastupa su koncerti na festivalima A tempo (Podgorica), Decembarski dani kulture (Podgorica), Guitar Summer Fest – Herceg Novi, Bar Guitar Fest, kao i koncerti u Norveškoj (Margareta Kyrkan, Oslo; Sigurd Lie Salen, University of Agder, Kristiansand, Gitarkonsertserien, Sarpsborg, Oslo Gitarskole…), Njemačkoj (Gewölbekeller der Stadtbücherei, Weimar), Rumuniji (The Third Terra Siculorum International Guitar Festival) Srbiji (Ciklus koncerata u Madlenianum Teatru; 18.Guitar Art Festival)...

 Posvećuje energiju i kamernom muziciranju, ostvarivši dosada nastupe sa sarajevskim „Colegium Artisticum“, Kamernim orkestrom RTVCG, a iza sebe ima i koncertne turneje sa Oslo Gitaransamblom, gitaristima Petter Richter-om, Jelicom Mijanović, soprano Silje Aker Johnsen, kao i učešća u mnogobrojnim projektima kamerne muzike i saradnju sa solo pjevačima, gitaristima, horovima i različitim ansamblima.

 Njegov album muzike za klasičnu gitaru Life & Music, u izdanju norveške izdavačke kuće No.1 Music Group je dostupan preko internet prodavnica iTunes, amazon, Spotify i drugih a nedavno je objavljeno i fizičko izdanje za Crnu Goru. Album je pobrao odlične kritike međunarodne stručne javnosti.

 Radoš je 5 puta nagrađivan specijalnim i prvim nagradama na domaćim i međunarodnim takmičenjima gitare a na Prvom međunarodnom festivalu gitare„Guitar art festival“ u Beogradu osvojio je treću nagradu.

 Gitaru je učio od Slavka Olujića, Miodraga Ćupića, Uroša Dojčinovića, Srđana Bulatovića, Vere Ogrizović.Nakon redovnih studija pri Fakultetu muzičkih umetnosti u Beogradu završio je dvogodišnje postdiplomske studije gitare na Muzičkom konzervatorijumu u Kristijansandu, Norveška, u klasi Jan Erika Petersena i dvogodišnje magistarske studije na Norveškoj muzičkoj akademiji u Oslu, u klasi Erika Stenstadvolda. Magistrirao je sa najvišim ocjenama i na Fakultetu muzičkih umetnosti u Beogradu u klasi prof.Vere Ogrizović.

 Usavršavao se na majstorskim kursevima vodećih gitarista današnjice – Oscar Giglia, Carlo Marchione, Raffael Andia, Aniello Desiderio, Edin Karamazov, Tomas Muller-Perring, Jose Miguel Moreno, Erling Møldrup, Barbro Marklund, Gerard Abiton i drugih.

 Na festivalima i takmičenjima gitare često je i u ulozi predavača i člana žirija. Bio mu je povjeren posao reformisanja nastavnih planova i programa za predmet Gitara u crnogorskim muzičkim školama.

 Osnivač je i direktor Crnogorskog gitarističkog centra i podgoričke manifestacije VIVO ciklus koncerata vrhunskih svjetskih gitarista.

 Radoš je umjetnik kojeg podržava čuvena američka kompanija za proizvodnju žica i opreme za gitaru - D'Addario i njihov je ambasador.

 Radi u Umjetničkoj školi za muziku i balet “Vasa Pavić” u Podgorici.